《高真观》
明代·郑旻

山光隐见入高楼，携手相将到上头。缥缈鸾笙连碧落，参差桂影接丹丘。

百年胜地霞生彩，九转真铨火正流。对月传觞承沆瀣，凌云终共伯昏游。

作者简介：郑旻，字世卿。揭阳人。明世宗嘉靖三十五年（一五五六）进士。初授兵部主事，历武选郎中。出守大名、归德，累官至贵州布政使。卒于官。著有《峚山谈言》、《裒拙集》。清温汝能《粤东诗海》卷二九、清吴道镕《广东文徵作者考》卷四等有传。